Krugerwildtuin maak deurbraak teen nog vermeende stropers | Maroela Media
Krugerwildtuin maak deurbraak teen nog vermeende stropers
SANParke het nog 'n slag geslaan teen stropery nadat vier vermeende stropers die afgelope paar dae aangekeer is.
'n Week gelede het veldwagters en snuffelhonde blitsig gereageer nadat twee vermeende renosterstropers in die omgewing van Pretoriuskop opgemerk is. Die hulp van die lugvleuel is ingeroep en twee verdagtes is aangekeer.
'n Dag later het veldwagters in die Houtboschrand-omgewing nog spore van vermeende stropers opgemerk en dit met die hulp van snuffelhonde begin volg. Hulle het hulle vasgeloop teen drie verdagtes. Tydens die onderonsie is 'n stroper doodgeskiet.
Die vermeende stropers is met die hulp van die lugvleuel – 'n helikopter en vastevlerkvliegtuig – agternagesit, terwyl nog honde ingespan is om die verdagtes agterna te sit.
Die twee is kort daarna aangekeer.
Volgens SANParke is 'n jaggeweer, ammunisie en stroperytoerusting tydens albei voorvalle by die verdagtes gevind.
Die vermeende stropers is aan die polisie oorhandig en sal na verwagting binnekort in die hof verskyn.
Cathy Dreyer, hoofveldwagter by die Krugerwildtuin, het diegene betrokke by die inhegtenisnemings geloof.
"Ons is trots op die spanwerk en toewyding van ons veldwagters, vlieëniers en die honde-eenhede wat hul teenstroperypogings in geweldig moeilike omstandighede uitgevoer het.
"Ons is bewus daarvan dat stropers tans naweke toeslaan, oënskynlik omdat hulle verkeerdelik glo dat veldwagters nie dan werk nie," sê Dreyer.
"Slegs deur dissipline, spanwerk en deursettingsvermoë gaan ons stropery in die Krugerwildtuin kan stuit. Ons het 24 uur van die dag, sewe dae per week, spanne in die veld wat onderneem het om ons fauna en flora te beskerm en te bewaar."
Brakkie vlug ná aanval, weer veilig tuis
Uitstekende werk deur die veldwagters. Ek besoek die wildtuin baie gereeld want ek woon net 40 km van die naaste ingang af. Volgens my mening en dié van my vriende wat ook gereeld daar kom is daar 'n afname in wildgetalle, behalwe olifante en rooibokke. Ek hoop hulle dons die stropers goed op
Uitstekende werk alger. Doe so voort.
'n Vuurgeveg waarin iemand doodgeskiet is, is beslis nie 'n " onderonsie" nie!! Het julle nie 'n HAT daar in jul kantoor nie?